ANAN อัพเป้าเปิดโครงการใหม่เป็น 2.27 หมื่นลบ. พร้อมดันยอดขายโตอีก 25%
ANAN อัพเป้าเปิดโครงการใหม่ใน Q2/60 เพิ่มเป็น 2.27 หมื่นลบ.จากแผนเดิม 6 พันลบ. พร้อมดันยอดขายโตอีก 25%
12 พ.ค. 2560

นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า บริษัทปรับเพิ่มเป้าเปิดตัวโครงการใหม่ในไตรมาส 2/60 สูงถึง 267% จากเป้าหมายที่ตั้งไว้เดิมที่ 6,025 ล้านบาท มาเป็น 22,676 ล้านบาท ประกอบด้วย คอนโดมิเนียม 5 โครงการ มูลค่า 21,163 ล้านบาท และแนวราบ 2 โครงการ มูลค่า 1,513 ล้านบาท พร้อมทั้งปรับเพิ่มเป้ายอดขาย (presales) ในไตรมาสสอง อีก 25% จากเป้าหมายก่อนหน้า
พร้อมทั้งปรับเพิ่มเป้าเปิดตัวโครงการใหม่และเป้ายอดขายทั้งปี 60 อีก 2% จากเป้าก่อนหน้าจากการเพิ่มมูลค่าโครงการบางส่วน
สำหรับการโอนในปี 2560 อยู่ที่ 25,000 ล้านบาท  ซึ่งมียอดขายรอรับรู้รายได้ (Backlog) ที่จะโอนในปี 2560 มูลค่ากว่า 16,300 ล้านบาท คิดเป็น 73% ของเป้ายอดโอนในช่วงเก้าเดือนข้างหน้า ซึ่งรวมส่วนแบ่งยอดโอนของ อนันดา และมิตซุย ฟูโดซัง มาจากคอนโดมิเนียม 10 โครงการที่จะก่อสร้างแล้วเสร็จและเริ่มโอนในปี 2560 โดยเปรียบเทียบกับคอนโดมิเนียมใหม่  5 โครงการที่แล้วเสร็จในปี 2559
“บริษัทยังคงอยู่ในช่วงที่เรียกว่า ระยะเวลาแห่งการเก็บเกี่ยวผลตอบแทน ซึ่งจะเห็นได้จากยอดโอนที่เติบโตขึ้นสามเท่าตัว ระหว่างปี 2558 จนถึง 2561 รวมการเติบโต 58% จากปี 2559″นายชานนท์ กล่าว
สำหรับผลงานในไตรมาส 1/60 บริษัทมียอดโอน 2,238 ล้านบาท ซึ่งรวมยอดโอนจากโครงการร่วมทุนที่เพิ่มขึ้น 3% จากช่วงเดียวกันของปีก่อน และยังสามารถสร้างผลกำไรสุทธิที่ 140 ล้านบาท โดยมีอัตรากำไรสุทธิที่ 6% เช่นเดียวกันกับปีก่อน
ในไตรมาสแรกของปีนี้ บริษัทเปิดตัวโครงการตามเป้าหมาย ประกอบด้วย คอนโดมิเนียมใหม่ 2 โครงการ และโครงการแนวราบ 1 โครงการ มูลค่าโครงการรวมกว่า 3,500 ล้านบาท ประกอบด้วย ยูนิโอ รามคำแหง-เสรีไทย มูลค่าโครงการ 934 ล้านบาท เป็นคอนโดมิเนียมใกล้รถไฟฟ้าสถานีศรีบูรพา, ยูนิโอ เอช ติวานนท์ มูลค่าโครงการ 941 ล้านบาท ใกล้รถไฟฟ้าสถานี MRT ติวานนท์ และโครงการแนวราบอาร์เทล พัฒนาการ-ทองหล่อ ซึ่งเป็นโครงการแนวราบแบรนด์ใหม่ อยู่ห่างจากทองหล่อเพียง 3.5 กิโลเมตร
บริษัทสามารถสร้างยอดขายในช่วงไตรมาส 1/60 จากโครงการใหม่และโครงการที่เปิดตัวไปก่อนหน้ารวม 4,436 ล้านบาท ส่งผลให้ ณ สิ้นไตรมาสแรก บริษัท มียอดขายรอรับรู้รายได้ (Backlog) 42,461 ล้านบาท ซึ่งเป็นสถิติสูงสุด รองรับการโอนใน 3 ปีข้างหน้า เพิ่มขึ้น 3% จากไตรมาสก่อน และเพิ่มขึ้น 11% จากไตรมาสเดียวกันของปีก่อนหน้านี้
นอกจากนี้ บริษัทยังคงรักษาวินัยทางการเงิน และประสบความสำเร็จในการดำเนินธุรกิจให้เติบโต พร้อมยังคงอัตราส่วนหนี้สินที่มีภาระดอกเบี้ยสุทธิซึ่งหักด้วยเงินสดต่อส่วนทุนอยู่ที่ 0.69 :1 ขณะที่กระแสเงินสดยังคงมีความแข็งแกร่ง โดย ณ สิ้นไตรมาส 1/60 มีเงินสดมากกว่า 3,276 ล้านบาท ซึ่งบริษัทยังคงได้รับการสนับสนุนที่แข็งแกร่งอย่างต่อเนื่องจากสถาบันการเงินชั้นนำ และมีทางเลือกในการจัดหาแหล่งเงินทุนที่หลากหลายเพื่อตอบสนองความต้องการเงินสดของบริษัทฯตลอดทั้งปี สามารถเลือกใช้ได้ตามสถานการณ์
โดยในไตรมาสแรกของปี 60 บริษัทได้ออกหุ้นกู้ชนิดระบุชื่อผู้ถือประเภทด้อยสิทธิที่มีลักษณะคล้ายทุน จำนวน 1,000 ล้านบาท เพื่อรองรับการขยายธุรกิจและเป็นเงินทุนหมุนเวียน และในเดือน เม.ย.60 บริษัทได้ออกหุ้นกู้มูลค่ารวม 3,000 ล้านบาท ระยะเวลา 3 ปี ด้วยต้นทุนหุ้นกู้ เพียง 3.95% ลดลงอย่างมีนัยสำคัญจาก 5.40% ที่ออกหุ้นกู้เมื่อ 3 ปีก่อน